Diari Oficial de la Generalitat Valenciana


Sumari del DOGV 6348, del 06-09-2010 (2010/9540)

ORDRE 17/2010, de 25 d'agost, de la Conselleria de Medi Ambient, Aigua, Urbanisme i Habitatge, per la qual s'adopten mesures en relació amb el compliment del Programa 2010, en l'àmbit del Pla d'Habitatge i Rehabilitació 2009-2012.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6348

Data del DOGV
:   06-09-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/9540


Data del document
:   25-08-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * política de finançament
    * suport econòmic
    * habitatge
    * renovació urbana
    * legislació
    * programa d'actuació
    * política de l'habitatge

ORDRE 17/2010, de 25 d'agost, de la Conselleria de Medi Ambient, Aigua, Urbanisme i Habitatge, per la qual s'adopten mesures en relació amb el compliment del Programa 2010, en l'àmbit del Pla d'Habitatge i Rehabilitació 2009-2012. [2010/9540]  
D'acord amb el que disposa l'article 16 del Reial Decret 2066/2008, de 12 de desembre, pel qual es regula el Pla Estatal d'Habitatge i Rehabilitació 2009-2012, el Ministeri d'Habitatge ha de signar convenis de col·laboració amb les comunitats autònomes per a l'execució del pla en què s'han de recollir els objectius totals convinguts, que són el nombre d'actuacions protegides finançables durant el període 2009-2012, desglossats per modalitats d'actuació i nombre d'habitatges, com també la distribució anual estimada d'aquestes.   
En el conveni que, en desplegament del Reial Decret 2066/2008, de 12 de desembre, es va subscriure en data 28 d'abril amb la Comunitat Valenciana, s'establien les actuacions protegides, i el nombre d'objectius adjudicats a aquesta comunitat, distribuïts en programes anuals, que s'arreplegaven en l'annex I del conveni.  
D'altra banda, en la disposició addicional tercera del Decret 66/2009, de 15 de maig, del Consell, pel qual s'aprova el Pla Autonòmic d'Habitatge de la Comunitat Valenciana 2009-2012 s'estableix que el nombre d'actuacions protegides que ha de reconéixer la Generalitat s'ha d'ajustar als objectius establits amb el Ministeri d'Habitatge en el marc del conveni per al Pla d'Habitatge i Rehabilitació 2009-2012.  
Així mateix, la referida disposició estableix que les ajudes previstes a càrrec dels pressupostos de la Generalitat s'han d'ajustar a les condicions i els límits quantitatius establits en el decret i als objectius del conveni, d'acord amb la Llei 38/2003, de 17 de novembre, general de subvencions, que s'executaran contra la línia T0304000, «Pla d'accés a l'habitatge a la Comunitat Valenciana», del capítol 7, de l'aplicació pressupostària 41.26.85.789.89, o per l'equivalent que per raó del concepte la substituïsca.  
A més, en el tercer paràgraf de la mateixa disposició addicional es preveu que mitjançant una ordre del conseller competent en matèria d'habitatge, una vegada superats els objectius convinguts, es puguen establir les mesures que escaiguen per al tancament de les línies d'actuacions protegides de què es tracte.  
En el moment present, el nombre de sol·licituds d'ajudes per a adquisició d'habitatges protegits de nova construcció i d'habitatge usat, com també ajudes als promotors d'habitatges en arrendament, excepte en el supòsit de règim concertat, superen els objectius corresponents al Programa 2010, la qual cosa exigeix una actuació responsable per part de l'administració gestora del pla, que és la Comunitat Autònoma, la qual ha d'adoptar les mesures necessàries a fi que no es generen falses expectatives respecte a expedients que, una vegada superats els objectius, no podran obtenir el finançament corresponent.  
Per tot això, per raó de les facultats que em confereix l'article 28 e) de la Llei 5/1983, de 30 de desembre, del Consell,  
ORDENE  
Article 1. Inadmissió de sol·licituds per al Programa 2010  
En compliment de la disposició addicional tercera del Decret 66/2009, de 15 de maig del consell pel qual s'aprova el pla autonòmic d'habitatge de la comunitat valenciana, per la qual el reconeixement d'actuacions protegides per part de la Generalitat queda tancat pel nombre d'objectius convinguts amb el Ministeri d'Habitatge per a l'aplicació del Pla Estatal d'Habitatge i Rehabilitació, com també per la disponibilitat pressupostària, a partir de l'entrada en vigor d'aquesta ordre no s'admetran a tràmit noves sol·licituds de qualificació provisional d'habitatges de nova construcció en qualsevol de les modalitats, excepte lloguer en règim concertat, ni sol·licituds d'ajudes per a l'adquisició d'habitatge usat o per a l'adquisició d'habitatge de nova construcció en el supòsit de préstec directe a l'adquirent.  
Article 2. Noves sol·licituds per al Programa 2011  
Una vegada iniciat el Programa per a l'any 2011, en el marc del Pla Estatal d'Habitatge i Rehabilitació 2009-2012, sempre d'acord amb els objectius convinguts per a aquest programa i a les disposicions pressupostàries per al corresponent exercici, en el cas que els expedients complisquen els requisits de la normativa vigent en aquell moment, pot presentar-se una nova sol·licitud en les condicions que es determinen mitjançant una instrucció de la direcció general competent en matèria d'habitatge.  
DISPOSICIÓ FINAL  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
València, 25 d'agost de 2010  
El conseller de Medi Ambient, Aigua, Urbanisme  
i Habitatge i vicepresident tercer del Consell,  
Juan Gabriel Cotino Ferrer